דריו לסקאנו

דריו לסקאנו מנדוסה (בספרדית: Dario Lezcano Mendoza, נולד ב-30 ביוני 1990 באסונסיון שבפרגוואי) הוא כדורגלן פרגוואי המשחק בחוארס מליגת העל המקסיקנית ובנבחרת פרגוואי בעמדת החלוץ.

קריירת מועדונים
לסקאנו שיחק במועדונים שונים בפרגוואי עד לשנת 2008. בשנה זו עבר לשחק במועדון השווייצרי פ.צ. ויל, שם שיחק שתי עונות וחצי, בהן הופיע ב-66 משחקי ליגה והבקיע 14 שערים. בפגרת החורף של עונת 2010/11 עבר לסקאנו לפ.צ. תון מליגת העל השווייצרית, ובהופעת הבכורה שלו במועדון, בפברואר 2011, הבקיע שער בהפסד 3-2 לפ.צ. בזל. לסקאנו נשאר בתון עד לפגרת החורף של עונת 2011/12, אז חתם בלוצרן השווייצרית. את שערי הבכורה בקבוצה הבקיע לסקאנו בפברואר 2012, בניצחון 2-0 על יאנג בויז ברן, אז הבקיע צמד. בספטמבר 2015 הורחק לסקאנו בצהוב שני בתיקו 3-3 של לוצרן מול גראסהופרס ציריך. לסקאנו דחף את השופט ובעט את הכרטיס האדום מידיו כאקט מחאתי. על התנהגות זו, הושעה לסקאנו משמונה משחקי ליגה.

בפגרת החורף של עונת 2015/16 חתם לסקאנו באינגולשטאדט 04, והיווה תוספת כוח משמעותית בהתקפת הקבוצה, שסיימה במקום ה-11 בעונת הבכורה שלה בבונדסליגה. את שער הבכורה בקבוצה הבקיע לסקאנו בתיקו 3-3 מול שטוטגרט במרץ 2016.

בקיץ 2019, לאחר שירד שתי ליגות ברציפות עם אינגולשטאט, חתם לסקאנו בחוארס מליגת העל המקסיקנית.

קריירה בינלאומית
לסקאנו שיחק בנבחרת פרגוואי עד גיל 17 בצעירותו, והבקיע במדיה חמישה שערים, אך במשך שנים רבות לא נכלל בסגל של נבחרת פרגוואי הבוגרת. במוקדמות מונדיאל 2018 זומן לסקאנו על ידי מאמן הנבחרת רמון דיאס, והתרומה הייתה מיידית, כאשר הבקיע ארבעה שערים בשלושה משחקים בטורניר מוקדמות זה, לרבות צמד מול נבחרת אקוודור ושערים מול נבחרת בוליביה ונבחרת ברזיל. לסקאנו זומן לסגל פרגוואי לקופה אמריקה סנטנריו.

קישורים חיצוניים 

כדורגלנים פרגוואים
חלוצי כדורגל פרגוואים
כדורגלני פ.צ. ויל
כדורגלני תון
כדורגלני לוצרן
כדורגלני אינגולשטאדט 04
כדורגלני נבחרת פרגוואי
כדורגלני קופה אמריקה 2016
ספורטאים זרים בשווייץ
ספורטאים פרגוואים בגרמניה
ספורטאים זרים במקסיקו
ספורטאים זרים בצ'ילה
פרגוואים שנולדו ב-1990